送外兄張會之
作者：趙鼎臣
朝代：宋

paragraphs: 我見舅氏如母存，舅氏之子吾弟昆。
昔年兒童今白髮，舊事豈復能追論。
烏乎外家久零落，無復駟馬乘朱軒。
諸甥獨我偶未死，投老得郡西南奔。
故鄉隔遠親舊少，忽騎款段呼我門。
相逢握手問存歿，流淚欲哭聲復吞。
頗聞二頃皆負郭，力田自可供晨昏。
兒婚女嫁都已了，翁嫗屢醉茅柴渾。
人生如此萬事足，便可送老三家村。
我行四方走萬里，十畝未有桑麻園。
欲置一錐無著處，儒冠誤我知何言。
買牛賣劍計已决，家有竹隠堪負暄。
兄能遠來復過我，當釀白酒烹雞豚。